Hans Christian Ullidtz
Hans Christian Ullidtz, 13.12.1878-30.12.1950, søofficer, flyver. Født i Søkbæk, Ullis sg, død i Silkeborg, begravet sst. Navneforandring 1905. U. blev sekondløjtnant i flåden 1901, premierløjtnant 1904, kaptajn 1915. Han studerede som en af de første officerer herhjemme flyvning med henblik på dens militære anvendelse. 1906-10 samarbejdede han således med J. C. Ellehammer og deltog i dennes forsøg. 1907 holdt han foredrag i Søelieutenant-selskabet om styrbare luftskibe og deres militære betydning. I de følgende år holdt han foredrag og skrev artikler om flyvningens militære betydning. U. var 1909 med til at stifte Det danske aeronautiske selskab hvis første næstformand han blev. Han gennemgik søværnets officersskole for videreuddannelse inden for teknik og skibsbygning. U. tog initiativ til den indsamling blandt private der førte til at søværnet fik foræret sin første flyvemaskine marts 1912. 1910-11 var han til uddannelse i Frankrig ved det franske luftskipperkorps og blev herefter uddannet af Robert Svendsen i dennes Henri Farmanmaskine og opnåede som den første danske militærperson internationalt flyvecertifikat marts 1912. 1910-16 underviste han på kadetskolen i skibsbygning og holdt samtidig forelæsninger over aeronautik på Polyteknisk læreanstalt. I forkortet form findes disse forelæsninger som artikler i Tidsskrift for Søvæsen 1911. 14.12.1911 beordredes U. til tilsynsførende med uddannelsen af befalingsmænd af flåden til aeroplanførere. Denne dato regnes for starten på den militære flyvning i Danmark. Han var derefter et par år leder af marinens flyvevæsen, men fortsatte sideløbende med sit arbejde med flyvning med sin sømilitære karriere. 1916-18 var han chef for inspektionsskibet Absalon der var stationsskib ved Esbjerg, 1918-20 næstkommanderende ved konstabelskolen og samtidig lærer ved kadetskolen i artilleri 1918-19, 1921 næstkommanderende i panserskibet Peder Skram i skoledeling og endvidere også under vinterudrustningen 1921-22. 1923 fik han sin afsked med ventepenge som følge af forsvarsloven af 1922. U. var derefter i nogle år direktør for Dansk Luftfarts A/S og senere for Omlandenes Handelsselskab. Efter sin afgang trak U. sig tilbage fra offentlig fremtræden ligesom han heller ikke synes at have beskæftiget sig aktivt med flyvning. U.s klare blik for flyvningens militære betydning og hans energiske bestræbelser for at vinde ledende personer for denne idé fik afgørende betydning for, at dansk militærflyvning kom hurtigt med i den almindelige internationale udvikling inden for dette område. U. må betegnes som velbegavet, initiativrig og elskværdig. Han var dansk delegeret ved den internationale luftretskonference i Paris 1910 og i Kbh. 1918.
Forældre: gårdejer Søren Christian Hansen og Ane Marie Poulsen. Gift 16.12.1905 i Holmens k. med Erna Lange, født 30.8.1885, død 1.7.1976 i Gentofte, d. af dr.med. Gustav Vilhelm Victor L. (1847-1936) og Agnes Levy (1858-1924). Ægteskabet opløst.
R. 1913.
Foto.
H. C. U. i Under Dannebrog, 1915 46-58. – København 17.3.1909. A. Grandjean i Dansk flyvnings hist., 1936 173-75. Paul Ipsen i Tidsskr. før søvæsen CXXII, 1951 86f. – Levnedsberetning i ordenskapitlet.